A BIZOTTSÁG 1980/2006/EK RENDELETE
(2006. december 20.)
Bulgária csatlakozása következtében a 2076/2002/EK rendeletet, továbbá a 2001/245/EK, a 2002/928/EK, és a 2006/797/EK határozatot a 91/414/EGK irányelv I. mellékletébe fel nem vett egyes hatóanyagok további alkalmazása tekintetében módosító átmeneti intézkedések megállapításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel Bulgária és Románia csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára és különösen annak 42. cikkére,
mivel:
(1)
A 2076/2002/EK bizottsági rendelet (1) és a 2001/245/EK (2), a 2002/928/EK (3) és 2006/797/EK bizottsági határozat (4) rendelkezik egyes hatóanyagoknak a 91/414/EGK tanácsi irányelv I. mellékletébe történő felvétele megtagadásáról és az e hatóanyagot tartalmazó összes növényvédő szer engedélyének tagállamok általi visszavonásáról. E jogszabályok eltérésekről rendelkeznek, lehetővé téve azt, hogy az alternatív megoldások kidolgozásáig egyes ilyen hatóanyagok alkalmazása korlátozott ideig továbbra is lehetséges legyen.
(2)
Bulgária egyes hatóanyagok tekintetében kérelmezte átmeneti intézkedések bevezetését annak biztosítása érdekében, hogy ezek termelését fokozatosan állíthassa le, vagy hogy olyan dokumentumokat nyújthasson be, amelyek teljesítik a 91/414/EGK irányelvben foglalt követelményeket.
(3)
A Bizottság által a tagállamok szakértőivel együttműködésben bemutatott és kiértékelt információk az érintett hatóanyagok további alkalmazásának szükségességére mutattak rá. Ezért a kockázat minimalizálását célzó szigorú feltételek mellett indokolt hosszabb időszak előírása a már kiadott engedélyek visszavonására azon nélkülözhetetlennek tekintett felhasználások esetében, amelyek tekintetében jelenleg nem áll rendelkezésre más alternatíva.
(4)
A 2076/2002/EK rendeletet, valamint a 2001/245/EK, a 2002/928/EK és a 2006/797/EK határozatot ezért ennek megfelelően módosítani kell.
(5)
Az e rendeletben előírt intézkedések összhangban vannak az Élelmiszerlánc és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2076/2002/EK rendelet a következőképpen módosul:
1.
A 2. cikk a következő (4) bekezdéssel egészül ki:
„(4) A (3) bekezdéstől eltérve, Bulgária a C. oszlopban felsorolt felhasználásokra legkésőbb 2009. június 30-ig hatályban tarthatja a II. melléklet A. oszlopában felsorolt hatóanyagokat tartalmazó növényvédő szerek engedélyeit, amennyiben:
a)
a további alkalmazás csak akkor engedélyezett, ha nincs káros hatása az emberek vagy állatok egészségére, és nem befolyásolja elfogadhatatlan módon a környezetet;
b)
a forgalomban maradó növényvédő szereket a korlátozott felhasználási feltételeknek megfelelően újracímkézik;
c)
az esetleges kockázatok csökkentése érdekében megtesznek minden megfelelő kockázatmérséklő intézkedést;
d)
komoly erőfeszítéseket tesznek az ilyen felhasználásra alkalmas egyéb alternatívák felkutatására.
Bulgária legkésőbb minden év december 31-ig tájékoztatja a Bizottságot az e bekezdés értelmében tett intézkedésekről és különösen az a)-d) pontok szerint hozott rendelkezésekről.”
2.
A 3. cikk a következő c) ponttal egészül ki:
„c)
azon felhasználások esetében, amelyeknél az engedélyt 2009. június 30-ig kell visszavonni, legkésőbb 2009. december 31-én jár le.”
3.
A II. melléklet az alábbiak szerint módosul:
a)
a cím helyébe a következő szöveg lép:
„A 2. cikk (3) és (4) bekezdésében említett engedélyek jegyzéke”;
b)
a B. oszlop benszultapra vonatkozó sora kiegészül a „Bulgária” szóval, míg a C. oszlop ugyanezen hatóanyagra vonatkozó sora a „Napraforgó, cukorrépa, burgonya és lucerna” szöveggel;
c)
a B. oszlop prometrinre vonatkozó sora kiegészül a „Bulgária” szóval, míg a C. oszlop ugyanezen hatóanyagra vonatkozó sora a „Napraforgó, gyapot és Umbelliferae” szöveggel;
d)
a B. oszlop terbufoszra vonatkozó sora kiegészül a „Bulgária” szóval, míg a C. oszlop ugyanezen hatóanyagra vonatkozó sora a „Kizárólag professzionális célra, megfelelő védőeszközök használata mellett. Burgonya, dohány, gyapot és cukorrépa talajának kezelésére” szöveggel.
2. cikk
A 2001/245/EK határozat a következőképpen módosul:
1.
A 2. cikk helyébe a következő szöveg lép:
„2. cikk
(1) A tagállamok gondoskodnak arról, hogy:
a)
a zineb hatóanyagú növényvédő szerekre kiadott engedélyeket az e határozat elfogadásától számított hat hónapon belül visszavonják;
b)
e határozat elfogadásának napjától a 91/414/EGK irányelv 8. cikkének (2) bekezdésében biztosított eltérési lehetőség alapján ne adjanak ki, vagy újítsanak meg zineb hatóanyagú növényvédő szerekre vonatkozó engedélyt.
(2) Az (1) bekezdéstől eltérve, Bulgária a kerti növények, a szőlő, a dohány, az alma és a csonthéjasok növényvédelmére tekintettel hatályban tarthatja a zineb hatóanyagot tartalmazó növényvédő szerek engedélyeit, amennyiben:
a)
a további alkalmazás csak akkor engedélyezett, ha nincs káros hatása az emberek vagy állatok egészségére, és nem befolyásolja elfogadhatatlan módon a környezetet;
b)
a forgalomban maradó növényvédő szereket a korlátozott felhasználási feltételeknek megfelelően újracímkézik;
c)
az esetleges kockázatok csökkentése érdekében megtesznek minden megfelelő kockázatmérséklő intézkedést;
d)
komoly erőfeszítéseket tesznek az ilyen felhasználásra alkalmas egyéb alternatívák felkutatására.
Bulgária legkésőbb minden év december 31-ig tájékoztatja a Bizottságot az e bekezdés értelmében tett intézkedésekről és különösen az a)-d) pontok szerint hozott rendelkezésekről.”
2.
A 3. cikk egy második bekezdéssel egészül ki:
„Az (1) bekezdéstől eltérve, a 2. cikk (2) bekezdésében meghatározott felhasználásokra Bulgária által a 91/414/EGK irányelv 4. cikkének (6) bekezdésével összhangban engedélyezett esetleges türelmi időnek a lehető legrövidebbnek kell lennie és legkésőbb 2009. december 31-én le kell járnia.”
3. cikk
A 2002/928/EK határozat a következőképpen módosul:
1.
A 2. cikk a következő d) ponttal egészül ki:
„d)
Bulgária a C. oszlopban felsorolt felhasználásokra legkésőbb 2009. június 30-ig hatályban tarthatja a melléklet A. oszlopában felsorolt hatóanyagokat tartalmazó növényvédő szerek engedélyeit, amennyiben:
i.
a további alkalmazás csak akkor engedélyezett, ha nincs káros hatása az emberek vagy állatok egészségére, és nem befolyásolja elfogadhatatlan módon a környezetet;
ii.
a forgalomban maradó növényvédő szereket a korlátozott felhasználási feltételeknek megfelelően újracímkézik;
iii.
az esetleges kockázatok csökkentése érdekében megtesznek minden megfelelő kockázatmérséklő intézkedést;
iv.
komoly erőfeszítéseket tesznek az ilyen felhasználásra alkalmas egyéb alternatívák felkutatására.
Bulgária legkésőbb minden év december 31-ig tájékoztatja a Bizottságot az e bekezdés értelmében tett intézkedésekről és különösen az a)-d) pontok szerint hozott rendelkezésekről.”
2.
A 3. cikk a következő c) ponttal egészül ki:
„c)
azon felhasználások esetében, amelyeknél az engedélyt 2009. június 30-ig kell visszavonni, legkésőbb 2009. december 31-én jár le.”
3.
A mellékletben a B. oszlop benomilra vonatkozó sora kiegészül a „Bulgária” szóval, míg a C. oszlop ugyanezen hatóanyagra vonatkozó sora a „Kizárólag professzionális célra, megfelelő védőeszközök használata mellett. Szőlőültetvények, őszibarack, paradicsom és dohány” szöveggel.
4. cikk
A 2006/797/EK határozat a következőképpen módosul:
1.
A 3. cikkben a (2) bekezdés helyébe a következő szöveg lép:
„(2) Az (1) bekezdéstől eltérve, Bulgária a C. oszlopban felsorolt felhasználásokra legkésőbb 2009. június 30-ig hatályban tarthatja a nátrium-tetratiokarbonátot tartalmazó növényvédő szerek engedélyeit, amennyiben:
a)
a további alkalmazás csak akkor engedélyezett, ha nincs káros hatása az emberek vagy állatok egészségére, és nem befolyásolja elfogadhatatlan módon a környezetet;
b)
a forgalomban maradó növényvédő szereket a korlátozott felhasználási feltételeknek megfelelően újracímkézik;
c)
az esetleges kockázatok csökkentése érdekében megtesznek minden megfelelő kockázatmérséklő intézkedést;
d)
komoly erőfeszítéseket tesznek az ilyen felhasználásra alkalmas egyéb alternatívák felkutatására.
(3) Az érintett tagállam legkésőbb minden év december 31-ig tájékoztatja a Bizottságot az (1) és (2) bekezdés értelmében tett intézkedésekről és különösen az a)-d) pontok szerint hozott rendelkezésekről.”
2.
A 4. cikk harmadik bekezdése helyébe a következő szöveg lép:
„Amennyiben a 3. cikk (1) bekezdésével összhangban az engedélyeket legkésőbb 2010. május 31-ig kell visszavonni, a türelmi idő legkésőbb 2010. november 30-án jár le.
Amennyiben a 3. cikk (3) bekezdésével összhangban az engedélyeket legkésőbb 2009. június 30-ig kell visszavonni, a türelmi idő legkésőbb 2009. december 31-én jár le.”
3.
A 2006/797/EK határozat melléklete címének helyébe „A 3. cikk (1) és (2) bekezdésében említett engedélyek jegyzéke” szöveg lép. A nátrium-tetratiokarbonátra vonatkozó sorban a B. oszlop kiegészül a „Bulgária” szóval, míg a C. oszlop ugyanezen hatóanyagra vonatkozó sora a „Talajfertőtlenítés a kertészet és a szőlőültetvények területén” szöveggel.
5. cikk
Ez a határozat kizárólag Bulgária és Románia csatlakozási szerződésével együtt, annak hatálybalépése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 20-án.